ए डिभिजन लिग : फेरिएको मछिन्द्र, खस्किएको मनाङ
मनाङ मर्स्याङ्दी क्लब नाइजेरियाली प्रशिक्षक तोपे फुजाले सम्हालेका छन् । उनी सहिद स्मारक ‘ए’ डिभिजन लिगमा मनाङका आधिकारिक प्रशिक्षक भने होइनन् । क्लबले दर्ता गरेको सूचीमा मनाङको प्रशिक्षक छन्, धनेश्वर प्रजापति । टिमले के–कसरी खेल्छ भन्नेमा उनका हात हुँदैन । 
काठमाडौँ — मनाङ मर्स्याङ्दी क्लब नाइजेरियाली प्रशिक्षक तोपे फुजाले सम्हालेका छन् । उनी सहिद स्मारक ‘ए’ डिभिजन लिगमा मनाङका आधिकारिक प्रशिक्षक भने होइनन् । क्लबले दर्ता गरेको सूचीमा मनाङको प्रशिक्षक छन्, धनेश्वर प्रजापति । टिमले के–कसरी खेल्छ भन्नेमा उनका हात हुँदैन । हुन्छ त उनै फुजाको । गत वर्ष फुजाले सम्हालेको मनाङ नै कीर्तिमान आठौंपल्ट लिग च्याम्पियन भएको थियो । त्यस बेला धनेश्वरजस्तै प्रशिक्षक थिए सुमन श्रेष्ठ र लिगमा उत्कृष्ट प्रशिक्षकको अवार्ड यिनले नै पाए ।गत वर्षको लिगमा मनाङ च्याम्पियन हुँदा सहभागी १४ क्लबमध्ये १३ औं स्थानमा रहेको थियो मछिन्द्र । त्यस बेला चौथो चरणसम्म मछिन्द्रका प्रशिक्षक थिए धनेश्वर । अहिले उनी मनाङको प्रशिक्षक छन् । अर्कोतिर गत वर्ष मनाङको च्याम्पियन यात्रामा प्रभावशाली खेलाडीहरू भने मछिन्द्र पुगेका छन् ।मनाङ र थ्रीस्टारका चर्चित खेलाडीहरूलाई भित्र्याएपछि मछिन्द्र पनि महत्त्वाकांक्षी बनेको छ । उसले पहिलोपल्ट लिग च्याम्पियन बन्ने योजना बनाएको छ । ‘ठूला र महँगा खेलाडीहरू’ खेलाडीहरूलाई बिदाइ गरेको मनाङ उपाधि रक्षा गर्ने अभियानमा छ । यी दुई ‘ए’ डिभिजन लिगको पाँचौं चरणमा सोमबार दशरथ रंगशालामा प्रतिस्पर्धा गर्दै छन् ।यसपालिको लिगमा चौथो चरणसम्म अपराजित रहने क्लबहरू हुन् मनाङ, मछिन्द्र र जावलाखेल ।मनाङ र मछिन्द्रले ३ जित र १ बराबरी खेलेका छन् भने जावलाखेलले २ जित र २ बराबरी । रेलिगेसनबिनाको लिग २०७५ मा पुछारबाट दोस्रोमा रहँदा १ अंक घटुवामा परेकाले मछिन्द्रको यो लिगमा नौ अंक मात्र बनेको छ । पछिल्लो खेलमा थ्रीस्टारको अपराजित यात्रामा पूर्णविराम लगाएको आर्मीको पनि नौ अंक छ । मछिन्द्र गोलअन्तरको आधारमा दोस्रोमा छ । मनाङ (१० अंक) शीर्षस्थानमा छ भने जावलाखेल (८) चौथोमा । त्यसैले मनाङविरुद्ध मछिन्द्रको खेललाई यो लिगमा उपाधि होडमा महत्त्वपूर्ण प्रतिस्पर्धाको रूपमा लिइएको छ ।यो लिगका खेलहरू त्यति आकर्षक वा रोमाञ्चक भइरहेका छैनन् । मनाङले पनि लोभलाग्दो खेल पस्कन छाडेको छ । तर उसले स्टार खेलाडीबिना पनि उपाधिको दाबेदार मानिएको आर्मीलाई पराजित गर्‍यो । गत वर्ष शतप्रतिशत जितसहित लिग टुंग्याउने मनाङको सपनालाई अन्तिम खेलमा फ्रेन्ड्सले १–० ले तुहाइदिएको थियो । त्यही फ्रेन्ड्ससँग यसपालि मनाङ बराबरीमै अड्कियो । त्यही फ्रेन्ड्सलाई ३–० ले हराएको मछिन्द्रले च्यासलसँग अंक बाँड्यो ।उपाधि होडमा एक कदम अगाडि बढ्नका लागि दुवै टिम सोमबार तीन अंक जोड्न चाहन्छ । ‘हाम्रो लक्ष्य च्याम्पियन बन्ने हो र मनाङविरुद्ध जित्नकै लागि खेल्नेछौं,’ मछिन्द्रका प्रशिक्षक प्रवेश कटुवालले भने, ‘माथिका (अंकतालिका) टिमसँगको खेल जित्नु भनेको ३ अंक जोड्ने मात्र होइन, हार्नेले ३ अंक गुमाउने पनि हो । त्यसैले मनाङविरुद्धको खेल जित्नु ६ अंक हात पार्नुजस्तै हो । त्यसैको लागि खेल्दे छौं ।’१३ औं दक्षिण एसियाली खेलकुद (साग) मा स्वर्णपदक जितेको नेपाली टिमका कप्तान सुजल श्रेष्ठसहित विशाल श्रेष्ठ, विशाल राई, हेमन गुरुङ, राष्ट्रिय टिमका पूर्वकप्तान विराज महर्जन, दीपक राई, एडेलाजा सोमिडे यसैपालि मनाङबाट मछिन्द्रमा आबद्ध भएका हुन् । मनाङबाटै एएफसी कप खेलेका देवेन्द्र तामाङ र अभिषेक रिजालको गन्तव्य पनि मछिन्द्र नै बन्यो । मछिन्द्रले थ्रीस्टारबाट रञ्जित धिमाल, विजय धिमाल, बुद्ध चेम्जोङ, पिटर सेगुनलाई पनि भित्र्यायो । त्यसैले पनि मछिन्द्र उत्साहित बनेको हो ।यो लिगमा चौथो चरणको समाप्तिसम्म कुनै पनि खेलाडीको विशेष प्रदर्शन देखिएको छैन । त्यस आधारमा नामले मात्रै भए पनि मछिन्द्रलाई नै सबभन्दा बलियो मान्नुपर्छ । यसबारे मनाङका प्रशिक्षक तोपे फुजाले भने, ‘हाम्रा सात खेलाडी लिएपछि मछिन्द्र बलियो टिम बनेको हो । उनीहरू राम्रा खेलाडी हुन् । उनीहरूको क्षमता मलाई थाहा छ । उनीहरूलाई रोक्दै तीन अंक जाड्नेमा विश्वस्त छौं ।’ स्वदेशी स्टार नराखे पनि मनाङले एक भारतीय र तीन अफ्रिकी खेलाडी ल्याएको छ । ‘टिमको एकता नै हाम्रो सबभन्दा बलियो पक्ष हो,’ फुजाले थपे ।विश्वकप २०२२ छनोटमा कुवेतविरुद्ध राष्ट्रिय टिमका लागि खेल्न थिम्पु जानुअघि ‘नाइट क्लब काण्ड’ मा परेका मिडफिल्डर अञ्जन विष्ट ४५ दिनको निलम्बनपछि मैदानमा फर्कंदै छन् । उनको आगमनले मनाङलाई बलियो बनाउनेछ । मडफिल्डमा पूजन उपरकोटी, जगजित श्रेष्ठ र दयानन्दले प्रभाव देखाउन सक्छन् । विमल रानाले पहिलो खेलमा दुई गोल गरे पनि मनाङको अग्रपंक्ति त्यति भरपर्दो देखिएको छैन ।मछिन्द्रको समस्या पनि ‘स्कोरिङ’ मै हो । अवसर सिर्जना गरेर पनि मछिन्द्र उपयोग गर्न चुकिरहेको छ । ‘क्लबले धेरै लगानी गरेको छ । टिमलाई उत्साहित बनाइरहेको छु । खेलाडीहरू व्यावसायिक छन् । हाम्रो बेन्च पनि बलियो छ । विदेशीको प्रदर्शनमा सुधार भइरहेको छ । टिम वर्क राम्रो छ । स्कोरिङमै केन्द्रित भएका छौं,’ कटुवालले भने, ‘मनाङको प्रदर्शनभन्दा नतिजा राम्रो छ । अञ्जन पनि पनि फर्कने भएकाले उसको टिम राम्रो हुनेछ । मनाङ डिफेन्डिङ च्याम्पियन हो र यस्तो टिमसँग खेल्दा जहिले पनि सतर्क रहनुपर्छ ।’ यी पूर्वमिडफिल्डरले मनाङसँग २०६२ र थ्रीस्टारसँग २०६१ मा ‘ए’ डिभिजन लिगको उपाधि जितेका थिए ।मनाङका कप्तान कमल श्रेष्ठले भने, ‘बराबरी खेल्नु दुवै टिमलाई घाटा हो । हामी ३ अंककै लागि खेल्नेछौं ।’ पछिल्लो खेलमा रातो कार्ड पाएकाले मनाङले लेफ्ट–ब्याक एकराज बुढाथोकीलाई भने मछिन्द्रविरुद्ध गुमाउनेछ । गत वर्ष लिगको भेटमा ओलावाले आफिजले अन्त्यतिर गोल गरेपछि मनाङले मछिन्द्रलाई १–० ले हराएको थियो । त्यसअघि २०७० को लिगको प्रारम्भिक चरणमा पनि मनाङले १–० कै सफलता पाएको थियो । तर, सुपरलिगमा भने मछिन्द्रले ४–० ले हराएको थियो ।